બીજું ઋણ છે ઋષિઋણ. આપણે ઋષિઓના પણ ઋણી છીએ. જ્ઞાનનું જે કાંઇ ભંડોળ આપણી પાસે છે તે ભંડોળ આપણી પાસે આ ઋષિઓને કારણે જ છે. ઋષિઓ એટલે શિક્ષકો, વિજ્ઞાનીઓ, તત્વ વેતાઓ, ચિંતકો. જેમણે જ્ઞાન મેળવવા કે તે જાળવી રાખવા આખું જીવન સમર્પિત કરી દીધું હોય છે. કેટકેટલા વિજ્ઞાનીઓ, કેટકેટલી શોધ માટે કેટ કેટલા પ્રયત્ન કર્યા છે. તેમાં કેટલાકે પોતાના જાન પણ ગુમાવ્યા છે. આમ હજારો વર્ષથી કેટકેટલા શિક્ષકો, આચાર્યો, ચિંતકો, વિજ્ઞાનીઓએ કેટલાક પ્રયત્ન કરીને આ જ્ઞાનનું ભંડોળ ઊભંંુ કર્યું ત્યારે આપણે અત્યારે આ વિવિધ જ્ઞાન પ્રાપ્ત કરી શકીએ છીએ. અરે ભગવાન શંકરાચાર્યએ ભગવદ્ગીતા ઉપનિષદ ઉપર ભાષ્યની રચના કરી ન હોત તો એ ગ્રંથોનું રહસ્ય આપણને સમજાત જ નહીં. વ્યાસ ભગવાને બ્રહ્મસૂત્રની રચના કરી ન હોત તો એ ગ્રંથોના રહસ્ય આપણને સમજાત જ નહીં. ઋષિઓ દ્વારા ઉપનિષદ પ્રગટ ન કરાયાં હોત તો આપણે જીવનનું રહસ્ય જ સમજી શકયાં ન હોત. આપણે આ સૌના ઋણી છીએ. આપણે કોઇ પણ કર્મ કે વ્યવહાર કરીએ ત્યારે આ બાબત ધ્યાનમાં લેવી જોઇએ.